ลักษณะการประกอบธุรกิจ

ประวัติความเป็นมา การเปลี่ยนแปลงและพัฒนาการที่สำคัญ

บริษัท เทเลคอมเอเซีย คอร์ปอเรชั่น จำกัด (มหาชน) (“บริษัทฯ”)
ได้จดทะเบียนก่อตั้งเริ่มแรกเมื่อวันที่ 13 พฤศจิกายน 2533 ในนามบริษัท ซีพี เทเลคอมมิวนิเคชั่น
จำกัด ด้วยทุนจดทะเบียน 1,000 ล้านบาท
เพื่อดำเนินธุรกิจทางด้านโทรคมนาคมและได้จดทะเบียนแปรสภาพเป็นบริษัทมหาชนจำกัด
เลขทะเบียน บมจ. 82 เมื่อวันที่ 11 กุมภาพันธ์ 2536 ณ วันที่ 31ธันวาคม 2543 บริษัทฯ
มีทุนจดทะเบียนทั้งสิ้น 29,831.50 ล้านบาท แบ่งออกเป็นหุ้นสามัญจำนวน 2,281.15 ล้านหุ้น
มูลค่าที่ตราไว้หุ้นละ 10 บาท และหุ้นบุริมสิทธิจำนวน 702 ล้านหุ้น มูลค่าที่ตราไว้หุ้นละ 10 บาท
โดยมีทุนที่เรียกชำระแล้วจำนวน 29,250 ล้านบาท แบ่งออกเป็นหุ้นสามัญ จำนวน 2,223 ล้านหุ้น
มูลค่าที่ตราไว้หุ้นละ 10 บาท และหุ้นบุริมสิทธิ 702 ล้านหุ้น มูลค่าที่ตราไว้หุ้นละ 10 บาท

เหตุการณ์สำคัญในปีที่ผ่านมา

การปรับโครงสร้างหนี้

บริษัทประสบความสำเร็จในการปรับโครงสร้างหนี้รวม 61.79 พันล้านบาทในปีนี้ โดยในวันที่ 22
ธันวาคม 2542
คณะกรรมการของบริษัทได้มีการเซ็นสัญญาที่เกี่ยวกับการปรับโครงสร้างหนี้กับผู้ให้กู้ยืมทั้งที่มีหลักประกันและไม่มีหลักประกัน
ซึ่งต่อมาผู้ถือหุ้นได้อนุมัติแผนการปรับโครงสร้างหนี้ดังกล่าว ในการประชุมวิสามัญเมื่อวันที่ 14
กุมภาพันธ์ 2543

หลักการสำคัญของการปรับโครงสร้างหนี้ของบริษัท ประกอบด้วย

-   การปรับโครงสร้างหนี้มูลค่า 61.79 พันล้านบาทซึ่งประกอบด้วยการปรับระยะเวลาคืนเงินต้น
    ของเจ้าหนี้ที่มีหลักประกันมูลค่า 48.50 พันล้านบาท
    และการปรับโครงสร้างหนี้ที่ไม่มีหลักประกันมูลค่า 13.29 พันล้านบาท
    โดยการที่บริษัทจ่ายคืนเงินต้นจำนวน 150 ล้านเหรียญสหรัฐ แก่เจ้าหนี้ไม่มีหลักประกัน

-   การออกหุ้นบุริมสิทธิที่สามารถแปลงสภาพเป็นหุ้นสามัญได้แก่ Kreditanstalt fÜr
    Wiederaufbau (KfW) จำนวน 702 ล้านหุ้นคิดเป็นเงินมูลค่ารวม 150 ล้านเหรียญสหรัฐ
    ซึ่งเงินที่ได้จะนำไปชำระคืนเจ้าหนี้ที่ไม่มีหลักประกัน

-   เมื่อ KfW ได้ซื้อหุ้นบุริมสิทธิแล้ว KfW จะให้สิทธิแก่ผู้ถือหุ้นเดิมทุกคนที่มีชื่อปรากฏ ณ
    วันที่ออกหุ้นบุริมสิทธิที่จะซื้อคืนจาก KfW
    เพื่อรักษาสัดส่วนการถือหุ้นให้เท่าเดิมโดยราคาที่ซื้อคืนจะเป็นไปตามสูตรคำนวณที่ตกลงกับ KfW

ส่วนหนึ่งของแผนการปรับโครงสร้างทางการเงินครั้งนี้ คือการชำระคืนเงินต้น
ซึ่งบริษัทจะได้รับเงินจำนวน 150 ล้านเหรียญสหรัฐ จากการขายหุ้นบุริมสิทธิให้แก่ KfW จำนวน
702 ล้านหุ้น คิดเป็นสัดส่วน 24% ของจำนวนหุ้นทั้งหมดหลังการเพิ่มทุนครั้งนี้
และเพื่อให้บริษัทยังคงสถานะเป็นบริษัทไทย KfW จะซื้อหุ้นบุริมสิทธิโดยตรงจำนวน 343.98
ล้านหุ้น(49% ของหุ้นที่จำหน่ายให้แก่ KfW)และผ่านกองทุนรวมเพื่อผู้ลงทุนซึ่งเป็นคนต่างด้าว จำนวน
358.02 ล้านหุ้น (51% ของหุ้นที่จำหน่ายให้แก่ KfW) ซึ่งในขณะเดียวกัน KfW
จะให้สิทธิในการซื้อหุ้นคืนแก่ผู้ถือหุ้นทุกราย ตามสัดส่วนการถือหุ้น
ทำให้ผู้ถือหุ้นเดิมสามารถรักษาสัดส่วนการถือหุ้นของตนไว้ได้ในเวลา 8 ปี
ซึ่งสิทธินี้ไม่สามารถโอนได้(นอกจากเป็นการโอนตามกฎหมาย หรือทางมรดก)

สำหรับการใช้สิทธิซื้อคืนครั้งแรกเป็น วันครบรอบปีที่ 2 นับจากการออกหุ้นบุริมสิทธิให้แก่ KfW
โดยราคาการใช้สิทธิเป็นราคาที่เสนอขายแก่ KfW บวกอัตราผลตอบแทนร้อยละ 20 ต่อปี
และเป็นสกุลเงินเหรียญสหรัฐ หลังจากนั้นสามารถใช้สิทธิได้ในวันครบรอบปีที่สามและทุกๆ 6
เดือนจนถึงวันครบกำหนดปีที่ 8 โดยมีราคาการใช้สิทธิเป็นราคาที่เสนอขายต่อ KfW
บวกผลตอบแทนการลงทุนในอัตราร้อยละ 15 ต่อปี บวกส่วนแบ่งจากการเพิ่มขึ้นของราคาหุ้นในตลาด
และเป็นสกุลเงินเหรียญสหรัฐ (รายละเอียดราคาการใช้สิทธิปรากฏใน Website ของบริษัท)
ผู้ถือสิทธิจะมีสิทธิในการใช้สิทธิต่อเมื่อเป็นผู้ถือหุ้นของบริษัทอย่างน้อย 1 หุ้น ณ
วันใช้สิทธิและมีชื่อปรากฏในวันใดวันหนึ่งก่อนวันใช้สิทธิซึ่งจะมีการกำหนดต่อไป KfW
จะเป็นผู้แปลงสภาพหุ้นบุริมสิทธิเป็นหุ้นสามัญเพื่อจะให้แก่ผู้ที่มาใช้สิทธิดังกล่าว

การดำเนินการตามแผนการปรับโครงสร้างหนี้ บริษัทสามารถลดมูลค่าหนี้ลงได้จากเดิม 61.79
พันล้านบาท เป็น 55.05 พันล้านบาท และมีความสามารถชำระหนี้ได้ในอนาคต
การชำระเงินต้นของเงินกู้ที่มีหลักประกันจะเลื่อนออกไป
โดยจะมีการชำระคืนครั้งแรกในไตรมาสที่สองของปี 2545 และชำระเงินต้นครั้งสุดท้ายไม่เกินสิ้นปี
2551 ในขณะที่เงินกู้ไม่มีหลักประกันจำนวน 13.29 พันล้านบาท จะมีการคืนเงินต้นบางส่วนทันที
และเปลี่ยนเป็นตั๋วสัญญาใช้เงินจำนวน 6.55 พันล้านบาท อายุ 17 ปี

การชำระคืนเงินต้นของเจ้าหนี้มีประกัน จะมีการชำระทุกไตรมาส
ตามเปอร์เซ็นต์ที่ระบุไว้ในตารางการผ่อนชำระที่ได้ตกลงกับเจ้าหนี้
สำหรับเงินกู้มีประกันที่เป็นเงินกู้ไทยบาทมีจำนวนรวม 18,834
ล้านบาทจะมีอัตราดอกเบี้ยเท่ากับอัตราเฉลี่ยของ MLR ของ ธนาคารกรุงเทพ ธนาคารกรุงไทย
ธนาคารไทยพาณิชย์ และ ธนาคารกสิกรไทย บวก 0.5%ในขณะที่เงินกู้มีประกันต่างประเทศ
จะมีจำนวน 29,664 ล้านบาท(แปลงเป็นเงินบาท ณ อัตราแลกเปลี่ยน38.5 บาทต่อ 1
เหรียญสหรัฐ) และจะมีอัตราดอกเบี้ยเป็น LIBOR บวกด้วย 1.0%-1.75%
สำหรับตั๋วสัญญาใช้เงินอายุ 17 ปีของ
เจ้าหนี้ไม่มีหลักประกันจะมีการจ่ายคืนเป็น 8 งวดทุกครึ่งปี โดยเริ่มงวดแรกวันที่ 15 มกราคม ปี
2557 และงวดสุดท้ายจะมีการจ่ายคืนในวันที่ 15 กรกฎาคม 2560
และจะมีการตั้งคงค้างดอกเบี้ยด้วยอัตรา 2% ต่อปีซึ่งจะทบเป็นเงินต้นทุกๆปี

การปรับโครงสร้างหนี้ดังกล่าว นับเป็นแนวทางที่ดีที่สุดสำหรับทุกฝ่าย (Win-win Solution)
ซึ่งจะช่วยเพิ่มความแข็งแกร่งด้านการเงิน (Improve financial integrity)
รวมทั้งทำให้บริษัทสามารถดำเนินการพัฒนากิจการของบริษัทได้อย่างเต็มที่( Continue core
business improvement)
อันจะทำให้บริษัทสามารถรักษาสภาพการเป็นผู้นำในกิจการโทรคมนาคมของประเทศ

2. บริการ

ในปีที่ผ่านมาทางบริษัทฯ ได้ทำการปรับปรุงตกเเต่งศูนย์บริการใหม่ทั้งหมด
อีกทั้งยังมีการปรับย้ายศูนย์บริการมาอยู่ในจุดที่มีผู้ใช้บริการอย่างหนาเเน่น นำระบบคอมพิวเตอร์ใหม่
(Siebel) เข้ามาดูเเลข้อมูลของลูกค้า โดยเน้นความสะดวกเเละความพอใจของลูกค้าเป็นหลัก
ทางด้านการบริการนั้นก็พัฒนาให้มีความกระชับเเละรวดเร็ว โดยยึดหลัก One Stop Service
ทำให้ลูกค้าสามารถทำธุรกรรมต่างๆด้วยความสะดวก
โดยมีพนักงานซึ่งสามารถให้คำเเนะนำได้อย่างถูกต้องเเละครบถ้วน

ในด้านบริการสอบถามข้อมูลนั้น บริษัทฯได้จัดตั้งศูนย์บริการสอบถามข้อมูลทางโทรศัพท์ (Call
Center) โดยลูกค้าสามารถสอบถามข้อมูลต่างๆ เช่น ข้อมูลทางด้านราคา, บริการเสริมต่างๆ,
Promotion ฯลฯ อีกทั้งสามารถขอติดตั้งโทรศัพท์โดยผ่านหมายเลขโทรศัพท์ 900-9000
เพียงหมายเลขเดียวเท่านั้น นอกจากนี้ยังเปิดให้บริการสอบถามข้อมูลผ่านทางอินเตอร์เนตใน
Website ชื่อ www.telecomasia.co.th อีกด้วย

3. การพัฒนาผลิตภัณฑ์และบริการ

ในปี พ.ศ. 2543 บริษัทได้พัฒนาการให้บริการใน 3 กลุ่มหลัก คือ การพัฒนากิจกรรมด้านการตลาด
การพัฒนาบริการใหม่ และการพัฒนาระบบการให้บริการ โดยในกลุ่มการพัฒนากิจกรรมด้านการตลาด
บริษัทได้ทำการวางแผนงานด้านการตลาดตามกลุ่มลูกค้าในเชิงลึกโดยเฉพาะลูกค้ากลุ่มองค์กร
ซึ่งกลยุทธ์ที่ใช้คือ การเสนอรวมสินค้าและบริการ(Product & Service Bundling)
ให้เหมาะสมกับ ทั้งลูกค้าทั่วไป และลูกค้าองค์กรอาทิเช่น การติดตั้งเลขหมายโทรศัพท์ใหม่
จะมีการนำเสนอเป็นแพคเกจ รวมกับพีซีที, TA Connex, เครื่องคอมพิวเตอร์,
ชุดท่องอินเตอร์เนต, บริการ ClickTA หรือ คูปองสมนาคุณต่างๆ
และนอกจากนั้นยังมีการลดค่าติดตั้งเลขหมายโทรศัพท์เป็นช่วงๆ
เพื่อกระตุ้นอัตราการติดตั้งเลขหมายและ ลดต้นทุนการใช้บริการให้แก่ลูกค้าอีกด้วย ในไตรมาสที่ 3
ของปี พ.ศ 2543 บริษัทมีส่วนแบ่งด้านการตลาดเลขหมายโทรศัพท์เกินกว่า 51 เปอร์เซ็นต์
ในพื้นที่กรุงเทพฯ และปริมณฑล

บริษัทได้กระทำการพัฒนาผลิตภัณฑ์และบริการอย่างต่อเนื่องตลอดปี พ.ศ. 2543 อาทิเช่น
การพัฒนาโครงข่ายข้อมูลดิจิตอล DDN(Digital Data Network) ให้มีประสิทธิภาพสูงขึ้น
สามารถรองรับการเติบโตอย่างรวดเร็วของตลาดสื่อสารข้อมูลได้อย่างเพียงพอ
โดยติดตั้งอุปกรณ์ชุมสาย ATM, FR และ IP ใน 6 ชุมสายหลักของโครงข่ายโทรศัพท์
นอกจากนี้บริษัทได้นำเสนอบริการใหม่ๆ แก่ตลาด เช่น ISP Wholesale Access, Broadband
Access, และ Fast Packet data service เป็นต้น ส่วนโครงข่ายอัจฉริยะ (Intelligent
Network) เป็นระบบบริการใหม่ซึ่งเกี่ยวเนื่องกับบริการโทรศัพท์พื้นฐาน
โดยบริษัทได้รับอนุมัติเบื้องต้นในการให้ บริการฟรีโฟน 1-800 (Free Phone 1-800)
ซึ่งใช้ระบบโครงข่ายอัจฉริยะดังกล่าว นอกจากนั้น บริการบัตรโทรศัพท์ (Calling Card)
เป็นอีกบริการหนึ่งที่บริษัทเตรียมแผนงานเพื่อนำเสนอขออนุมัติจากองค์การโทรศัพท์ต่อไป

ในยุคของการแข่งขันด้านการบริการที่เป็นเลิศ บริษัทได้ติดตั้งระบบการจัดการลูกค้าสัมพันธ์ CRM
(Customer Relationship Management)
ซึ่งเป็นระบบที่บริษัทชั้นนำของโลกใช้ในการให้บริการลูกค้า พร้อมด้วยศูนย์รับเรื่องทางโทรศัพท์
(Call Center) ตั้งแต่ต้นปี พ.ศ. 2543 เป็นต้นมา กลยุทธ์ทางการตลาดแบบบุคคลต่อบุคคล
(One – to – one Marketing) คือกลยุทธ์สำคัญในการปรับปรุงระบบปฏิบัติการให้บริการ
(Front-line Operation) ให้มีประสิทธิภาพสูงสุด และสร้างความพึงพอใจแก่ลูกค้า
โครงการดังกล่าวมีชื่อว่าโครงการ V-Care เพื่อนำมาซึ่งความเป็นเลิศทางด้านการบริการแก่ทุกๆ
ส่วนปฏิบัติการภายในบริษัท
นอกจากนี้บริษัทได้นำเสนอแนวความคิดของการบริการครบวงจรด้วยหนึ่งหมายเลข “โทร
900-9000” เพื่อตอบสนองความต้องการที่หลากหลาย และเพิ่มความสะดวกรวดเร็วให้แก่ลูกค้า
สำหรับการพัฒนาในส่วนต่อไปในปี พ.ศ. 2544
จะเกี่ยวข้องกับการเพิ่มประสิทธิภาพของกระบวนการปฏิบัติการให้บริการภายในบริษัท (Backend
service)

สำหรับปี พ.ศ.2544
ทางบริษัทจะมุ่งพัฒนาในส่วนของบริการธุรกรรมและพาณิชย์อิเล็กทรอนิกส์เป็นหลัก
ถึงแม้ว่ากฎหมายทางด้านพาณิชย์และลายเซนต์อิเล็คทรอนิกส์ยังอยู่ในกระบวนการของกฎหมาย
ทางบริษัทได้มองเห็นโอกาสในการพัฒนาธุรกิจเข้าสู่ระบบอิเล็กทรอนิกส์มากมาย อาทิเช่น
การชำระเงิน และแจ้งหนี้ผ่านอินเทอร์เน็ต การฝากข้อมูลอิเล็กทรอนิกส์ ศูนย์
ข้อมูลอิเล็กทรอนิกส์(Data Center) และศูนย์การค้าอิเล็กทรอนิกส์ (Virtual Mall)
เป็นจุดมุ่งหมายสำคัญของการพัฒนาการให้บริการ